**MADAGASKAR**

****

**Denne undervisningen inneholder:**

* Informasjon om Madagaskar
* Et møte med ei jente fra Madagaskar
* Bønn
* Makis pantefest
* Konkrete tips til lek fra Madagaskar, mat og deletips

**Tusen takk for at dere har valgt å ha misjonsprosjekt gjennom NMS. Vi har her laget prosjektinformasjon som vi håper og tror vil oppleves relevant for barn og barnefamilier. Dere velger selv om dere vil bruke hele eller deler av presentasjonen. Dere kan slette de lysbildene fra PowerPointen som dere ikke skal bruke.**

I pakken fra oss vil dere finne en PowerPoint og dette manuset som utgangspunkt for å fortelle om landet, et barn fra landet, samt tips om mat og lek fra det aktuelle landet.

I tillegg ønsker vi å gi barna en konkret mulighet til å være med på å dele. Derfor har vi laget en pantefest (les mer her [www.nmsu.no/pantefest](http://www.nmsu.no/pantefest)).

Du finner informasjon om pantefesten i undervisningsmateriellet du nå sitter med. I tillegg kan du skrive ut eller bestille delekort fra oss som beskriver panteaksjonen.

Tips til hvordan dere kan lage Pantefest i menigheten finner dere her: [www.nmsu.no/pantefest](http://www.nmsu.no/pantefest)

Dere kan også få tilsendt delekort med invitasjon til Pantefest fra NMS U. De bestilles her: nmsu@nmsu.no.

I familiemiddag 3 av 4 fra NMS U, som er et opplegg som er fritt tilgjengelig for alle, vil dere finne andakter som kan brukes i tilknytning til pantefesten: <https://nmsu.no/ressurs/familiemiddag3-4-vaar-2018/>.

En sentral del av denne undervisningen, er en fortelling om ei jente fra Madagaskar. Dette er en fortelling som representerer arbeidet på Madagaskar. Navn og bilde er fiktivt. Fortellingen er basert på virkelige hendelser, likevel er det er diktet fortelling. Vi skriver ikke om hendelser som ikke har funnet eller kan finne sted.

I opplegget vil dere bli kjent med maskoten til NMS U. Han er ringhalelemur og heter Maki. Han elsker å reise og vil lære barn å dele tro, tid, ting og talent. Når han er i Norge, bor han på NMS Gjenbruk. Kanskje noen har sett ham der..?

**Informasjon om Madagaskar**

**1: MADAGASKAR:**

Her velger du en introduksjon som passer til dagens opplegg og deltakere.

**2: Hvor:**

Madagaskar er en stor øy som ligger utenfor østkysten av Afrika. Hvordan si hei: Manahoana er hei på gassisk. Veloma er ha det.

**3: Hvordan er det å leve på Madagaskar:**

Madagaskar er rikt på naturressurser, men er likevel et fattig land. En av tre gassere kan ikke lese eller skrive og kun 65 prosent av barna går på skole. Halvparten av alle barn under fem år får ikke den maten de trenger.

**4: Natur:**

Madagaskar er kanskje verdens vakreste øy, og ringhalelemurene bor på Madagaskar. Maki som er maskot for NMS U er ringhalelemur, forresten. Madagaskar er en øy og har masse fin kystlinje, i tillegg er det stepper og fjell-landskap på øya. Hovedstad: Antananarivo.

**5: Hva gjør NMS i landet?**

NMS samarbeider med andre om landsbyutvikling, evangelisering og kirkebygging. De jobber også med helse for mor og barn og skoler for hørsels- og synshemmede. Kirken på Madagaskar vokser og gjør et flott arbeid. Men mange på Madagaskar lever i fattigdom, derfor jobber NMS i dag mye med å bekjempe fattigdom på Madagaskar – sammen med den lokale kirka.

**6: Over til Maki.**

**Et møte med en jente fra Madagaskar**

**7**: Her er Maki.

Han er ringhalelemur og maskot for NMS U. Når han er i Norge, bor han på NMS Gjenbruk.

**8:** Her er Maki på NMS Gjenbruk. Hva gjør han i dag, mon tro?

**9:** Han lager visst slim i gammelt porselensservise.

**10:** Men hva skjer nå? Maki, har du fått en påminnelse på mobilen?

Vi får la Maki fortelle.

Maki sier: ”Stemmer. For et år siden fikk jeg denne meldingen fra Viviane fra Madagaskar. Vent litt, så skal jeg vise dere meldingen.”

**11:** La barna se den konkrete meldingen på PP.

”Hva tror dere det betydde?” (La barna tippe). I meldingen ser dere et trist ansikt, et kryss, en skole, et kryss over en skoleklokke, et kryss, et øyre, en oppgitt jente, et knust hjerte og et trist ansikt. Hilsen Viviane, Madagaskar sitt flagg.

**12:** ”Jeg fikk den meldingen for et år siden. Uff, det virket som om at Viviane var ganske lei seg. Men så hadde jeg lagt inn en påminnelse om at jeg måtte ringe Viviane opp igjen og sjekke hvordan det går med henne”.

**13:** ”Hm. Jeg fikk bare mobilsvar, hun kunne ikke snakke nå fordi hun er på skolen...”

**14:** ”Jeg sender en melding og spør hvordan det går.”

**15:** ”Nå fikk jeg melding fra henne! Det var raskt levert!”

**16:** ”Nå skal jeg lese meldingen Viviane sender: *Hei Maki! Jeg sendte deg en melding for ett år siden, for da var jeg helt fortvilet! Jeg hadde nettopp fått beskjed om at jeg måtte slutte på skolen fordi læreren min ikke mente jeg var flink nok. Jeg er døv, jeg kan ikke høre noe. Flere barn på min alder i landsbyen min er døve. Mammaen min og andre mammaer i landsbyen min fikk nemlig meslinger da de var gravide, og derfor ble jeg født døv. Jeg begynte på skolen da jeg var seks år, men det var jo vanskelig å følge med siden jeg ikke hørte noe. Og for ett år siden kom altså læreren min hjem til oss og sa at jeg burde slutte fordi jeg ikke klarte å følge med.*

*Jeg grein i en hel uke. I flere uker gikk jeg bare alene ute på åkeren og så på fugler. Det føltes som om at ingen trengte meg, det var ingen framtid for meg...*

*Men så skjedde det noe utrolig. Noen hadde tipset noen fra NMS om meg. En dag snakket jeg med noen som jobbet ved døveskolen i Fianarantsoa. De besøkte foreldrene mine og spurte om jeg kunne få begynne på skolen deres .Og det fikk jeg lov til!*

**17:** *Og Maki, det er bare et kort friminutt, så jeg har ikke god tid til å skrive. Men du er min venn, og jeg MÅ bare fortelle deg det som skjedde etterpå. For i år ble jeg kåret til den beste eleven i mitt årskull i Fianarantsoa-området. Jeg så at mamma og pappa ble skikkelig stolte. Noen ganger kan jeg nesten bli litt flau når de skal fortelle alle de møter om den døve datteren som ble best i kullet. Men så er det litt gøy også, for du kan tro at folk rundt oss ble overrasket over at jeg, som læreren ikke trodde kunne noe, ble områdets beste elev*!

**18:** ”Så utrolig gøy å høre! Jeg vet at NMS gjør mye viktig arbeid for blinde og døve på Madagaskar. Men det er ikke sikkert Viviane har tid til å skrive mer nå, for hun må vel inn til time”.

**19:** *Maki, nå ringer det snart inn, men jeg vil fortelle deg en ting til. På døveskolen har jeg også lært at Gud har skapt alle mennesker like verdifulle. Jeg følte meg så lite viktig da jeg fikk beskjed om at jeg var for dum til å gå på skolen. Men nå vet jeg at jeg ikke er dum og at Gud har skapt alle mennesker like verdifulle. I kirka har jeg også hørt at vi skal dele, for Gud deler med oss. Først og fremst delte Gud Jesus med oss mennesker. Gud ga oss sin egen sønn. Og vi kan også være med på å dele det vi har fått med andre. Blir du og vennene dine også med på å dele videre av det vi har fått, Maki?*

**20:** ”Godt å høre, Viviane! Nå ble jeg glad!”

**21:** ”Men oi! Ny bildemelding. Oups. Fra NMS Gjenbruk:

**22:** Melding fra NMS Gjenbruk: *MAKI! Hvor er det vakre og verdifulle fatet vi skulle selge i butikken i dag?!? Vi fant nettopp ingredienser til S L I M bak disken... Maki, du har ikke laget SLIM i det verdifulle porselensfatet, vel..? Ring når du ser meldingen. Hilsen NMS Gjenbruk.*

***23:*** *”Et verdifullt fat..? Ånei, ånei. Nå har jeg visst gjort det igjen...”*

**24:** ”Oups... Jeg må løpe. Snakkes!”

**25: Be en bønn for:**

Barn og unge som Viviane på Madagaskar

For kirken på Madagaskar

Skolebarn på Madagaskar

For alle som deler tid, tro, ting og talent på Madagaskar.

Takk Gud for at du er glad i alle menneskene på Madagaskar.

Takk at vi er skapt og elsket av Deg!

**Konkrete tips til lek, mat, deletips og sang**

**26: En lek fra landet**

Dette trenger du:

En ball per deltaker eller lag

Slik gjør du:

To eller flere konkurrerer mot hverandre. Deltakerne har en ball hver til å kaste opp i lufta. Dere står ved siden av hverandre og begge kaster ballen opp i luften på likt. Samtidig telles det til 10. Vinneren er den som får høyest tall før ballen kommer ned igjen. Man må klare å ta imot ballen for å vinne. Det er viktig at dere teller i kor, sånn at ikke noen vinner fordi de talte fortest, men fordi ballen var i luften lengst.

Tips! Hvis dere vil, kan dere telle til tre på gassisk før dere kaster ballen i lufta:

Iray /rai/ - en

Roa /ro/ - to

Telo /telo/ - tre

**27: Et innsamlingstips - en utfordring fra MAKI.**

Jeg er veldig glad i brus! Da blir det del tomflasker igjen etterpå. Nå har jeg bestemt meg for å pante flaskene jeg har hjemme og dele pantepengene med noen som trenger det.

Har dere lyst å være med?

Jo flere flasker vi får med på pantefesten, jo mer penger kan vi gi til kirken på Madagaskar, slik at enda flere døve får gå på skolen!

Tips til hvordan dere kan lage Pantefest i menigheten finner dere her: [www.nmsu.no/pantefest](http://www.nmsu.no/pantefest)

Dere kan også få tilsendt delekort med invitasjon til Pantefest fra NMS U. De bestilles her: nmsu@nmsu.no.

**28: Tips til mat:**

Stek skrelte og oppkutta bananer på stekepanne. Dryss på sukker før du steker. Og bruk mye smør.